b'\n_START_ARTICLE_\nPraba\n_START_PARAGRAPH_\nPraba\xc2\xa0\xe2\x80\x93 santykinis tauriojo metalo kiekis lydinyje._NEWLINE_Standartin\xc4\xaf tauriojo metalo kiek\xc4\xaf tauri\xc5\xb3j\xc5\xb3 metal\xc5\xb3 lydiniuose nurodo Tarptautin\xc4\x97s standartizacijos organizacijos (ISO) arba valstyb\xc4\x97s nustatytas matavimo vieneto standartas, kuris rodo lydinio, i\xc5\xa1 kurio pagamintas gaminys, vertingum\xc4\x85 ir santykin\xc4\xaf tauri\xc5\xb3j\xc5\xb3 metal\xc5\xb3 kiek\xc4\xaf lydinio mas\xc4\x97s t\xc5\xabkstantyje dali\xc5\xb3 (t. y. parodo, kiek tauriojo metalo yra 1\xc2\xa0kg lydinio). \xc5\xa0io santykio \xc5\xbeenklas (prabos \xc5\xbeenklas) \xc4\xafspaud\xc5\xbeiamas gaminyje. Tauriesiems metalams priskiriami auksas, sidabras, platinos grup\xc4\x97s metalai._NEWLINE_Prabavimas\xc2\xa0\xe2\x80\x93 tauri\xc5\xb3j\xc5\xb3 metal\xc5\xb3, j\xc5\xb3 lydini\xc5\xb3 kokyb\xc4\x97s bei kiekyb\xc4\x97s, taip pat brangakmeni\xc5\xb3 tapatyb\xc4\x97s ir charakteristik\xc5\xb3 nustatymas.\n_START_SECTION_\nMetrin\xc4\x97 praba\n_START_PARAGRAPH_\nAukso lydini\xc5\xb3 prabos 375, 585, 750, rei\xc5\xa1kia, kad 1000 mas\xc4\x97s dali\xc5\xb3 lydinio yra 375, 585, 750 dali\xc5\xb3 gryno aukso. Sidabras da\xc5\xbeniausiai b\xc5\xabna 800, 875, 916 ir 925 prabos, platina\xc2\xa0\xe2\x80\x93 950 prabos.\n_START_SECTION_\nKaratin\xc4\x97 praba\n_START_PARAGRAPH_\nKai kuriose \xc5\xa1alyse, (pvz., Anglijoje, \xc5\xa0veicarijoje) tauriojo metalo kiek\xc4\xaf 1 kilogramo lydinyje i\xc5\xa1matuoti naudojama karat\xc5\xb3 matavimo sistema. Tai santykin\xc4\x97 skai\xc4\x8diavimo sistema, kai visas bendras metalo svoris prilyginamas 24 dalims. Tauriojo metalo grynumas nurodomas kiek dali\xc5\xb3 tauriojo metalo yra visame 24 dali\xc5\xb3 lydinyje (pvz., jei aukso dirbinys yra 18 karat\xc5\xb3, tai rei\xc5\xa1kia, kad jis pagamintas i\xc5\xa1 lydinio, kurio 24-iuose vienetuose lydinio yra 18 vienet\xc5\xb3 gryno aukso. Karatin\xc4\x97s prabos nereikia painioti su brangi\xc5\xb3j\xc5\xb3 akmen\xc5\xb3 svorio vienetu karatu.\n_START_SECTION_\nRusi\xc5\xa1koji praba\n_START_PARAGRAPH_\nRusijoje sidabro gaminius \xc4\x97m\xc4\x97 prabuoti 1613\xc2\xa0m., o aukso\xc2\xa0\xe2\x80\x93 1700\xc2\xa0m._NEWLINE_TSRS platinos gaminius \xc4\x97m\xc4\x97 prabuoti 1927\xc2\xa0m., o palad\xc5\xbeio\xc2\xa0\xe2\x80\x93 1956\xc2\xa0m._NEWLINE_Iki 1927\xc2\xa0m. Rusijoje ir TSRS buvo naudojama senoji Rusijos prab\xc5\xb3 sistema, pagr\xc4\xafsta rusi\xc5\xa1kuoju svaru, kuris b\xc5\xabdavo dalinamas \xc4\xaf 96 zolotnikus. Tod\xc4\x97l 1 zolotniko prabos auksas b\xc5\xabt\xc5\xb3 toks lydinys, kur auksas sudaro tik 1/96 dal\xc4\xaf lydinio. 96 zolotnik\xc5\xb3 auksas\xc2\xa0\xe2\x80\x93 visi\xc5\xa1kai grynas, o 48 zolotnik\xc5\xb3 auksas\xc2\xa0\xe2\x80\x93 50\xc2\xa0% auksas._NEWLINE_1927\xc2\xa0m. TSRS pereidin\xc4\x97jo prie metrin\xc4\x97s mat\xc5\xb3 sistemos, tada buvo pereita ir prie metrin\xc4\x97s prab\xc5\xb3 sistemos, kuri Rusijoje naudojama ir dabar.\n_START_SECTION_\nRusijos sidabro prabos\n_START_PARAGRAPH_\nLabiausiai paplit\xc4\x99s 875 prabos sidabras. J\xc4\xaf naudoja sidabro papuo\xc5\xa1alams ir stalo \xc4\xafrankiams gaminti._NEWLINE_916 prabos sidabras naudojamas emaliuotiems stalo \xc4\xafrankiams gaminti._NEWLINE_960 prabos sidabras\xc2\xa0\xe2\x80\x93 juvelyriniams dirbiniams gaminti._NEWLINE_Sidabro (ir \xc5\xbealvario) dirbinius, kad jie nesioksiduot\xc5\xb3 ir b\xc5\xabt\xc5\xb3 i\xc5\xa1vaizdesni, elektroliti\xc5\xa1kai padengia plony\xc4\x8diu 999-os prabos aukso ar sidabro sluoksniu.'